# **Eesti Rahva Muuseum**

# **Küsimusleht nr. 183**

# **Kaevud ja veevarustus Eesti külas**

Viimasel ajal on muutunud veeprobleem Eestis teravaks. Mitmes paigas on kaevud jää­nud kuivaks, teisal ei kolba vesi tarvitada. Tuhandete hävinud talude juures on hävinud ka vanad kaevud. Neil põhjustel on vajalik üle vaadata, mil moel ja millistest kaevudest meie külas tänapäeval vett saadakse. Iseäranis huvitab meid, kuivõrd on säilinud endisaegseid traditsioonilisi veevõtuviise ja vanu kaeve.

Kaevu üksikosade kirjeldamisel palume Teid üles märkida vastavad nimetused kohali­kus murdes. Võimalusel tuleks kirjeldusi täiendada visandjoonistega.

1. Kas teie külas on veerohkeid allikaid, kust varem talud tõid joogivett? Millal seda viimati tehti? Kuidas seda allikat nimetati?
2. Kas vanemad inimesed mäletavad, et joogivett võeti mõnest lahtisest veekogust (oja, jõgi, järv)? Millal ja miks see lakkas?
3. Kas elumaja ja teiste hoonete asupaiga määramisel enne ehitamise algust arvestati kuidagiviisi ka veesooni?
4. Kuidas ja milliste abivahenditega otsiti veesooni? Kas oli inimesi, kellel see eriti hästi õnnestus ja kuidas neid nimetati?
5. Kas kaevu asukoht määras talu hoonete (elamu, laut, saun, suveköök) asukoha õuel või oli võimalik rajada kaev sinna, kuhu see kõige paremini sobis hoonete suhtes?
6. Kas lahtise salvkaevu rajamisega tuli toime iga mees ise või kutsuti appi mõni koge­num kaevumeister?
7. Kirjeldage vanemate inimeste abiga salvkaevu rajamist. Milliseid tööriistu seal kasutati? Kas oli erilisi vahendeid või võtteid kaevu põhjas oleva töömehe kaitseks?
8. Mis materjalist tehti kaevu vooder e. salved? Kuidas salvesid teie kandis nimetati? Kirjeldage nende ehitamist.
9. Kas teate kaeve, millel veealune osa salvedest oli puust, ülemine kivist?
10. Kas on leidunud teie külas kaeve püstlaudadest või puutüvest õõnestatud salvedega?
11. Kui sügavad on tavaliselt teie küla salvkaevud? Kui suur on nende läbimõõt? Kas kaev tehti ühtlase läbimõõduga või pidi ta alt näiteks kitsam olema? Kui ja, siis miks?
12. Kirjeldage salvkaevu maapealset osa e. rakkeid. Kuidas neid kohalikus keeles nimeta­takse? Palun, lisage visandjoonis ja ligikaudsed mõõdud.
13. Millised veevõtuseadised (käsikook, vinn + kook, võll + vänt, plokk) olid (või on) teie kandis kõige tavalisemad?
14. Kirjeldage käsikooku. Kuidas kinnitati ämber koogu külge? Millist puud eelistati koogu tegemisel? Miks?
15. Kirjeldage kaevuharki, millele kinnitati vinn. Kuidas vinn hargile kinnitati?
16. Kui pikk oli tavaliselt vinn ja millist puud eelistati selle tegemisel? Kas vinna tagu­mise otsa külge pandi lisaraskusi?
17. Kuidas kinnitati vinna külge kook? (Joonis)
18. Kuidas kinnitati koogu külge ämber? (Joonis)
19. Kas praegu veel on teie külas vinnakaeve?
20. Kas vändakaevu salvede ja rakete ehitus on erinenud vinnakaevude omast? Mil­les need erinevused on?
21. Kirjeldage mõnda vändakaevu lähemalt.
22. Kui teie kandis leidub plokiga kaevusid, siis kirjeldage mõnda neist.
23. Kuidas ja millal puhastati harilikult talukaevusid? Kes seda tegi ja milliseid abi­vahendeid kasutati?
24. Milliseid vee kaevult tarbimiskohta juhtimise mooduseid (näiteks rennid vmt.) on kasutatud?
25. Kas teie kandis on olnud kaeve, mida kasutas ühiselt paar peret? Kelle maa peal tao­line kaev asus? Kes seda hooldas? Kuidas seda kutsuti?

26. Kas teie külas on olnud kaeve, mida vajadusel võisid kasutada kõik küla pered? Kelle maa peal see asus? Kes seda hooldas? Kuidas seda nimetati? Mille poolest see erines tavalisest talukaevust?

27. Kas teie kandis oli karjamaakaeve? Kas need erinesid tavalisest talukaevust?

28. Millal hakati teie külas arvukamalt rajama puukaeve? Miks neid eelistati? Kas oli tegemist omalaadse moehaigusega?

29. Milliseid kaeve on teie külas praegu kõige rohkem?

30. Kui palju on teie külas talusid, kuhu on sisse seatud veevärk? Kirjeldage mõnda sellist.

31. Kirjeldage tänapäevast salvkaevu ehitamist ja kaevu ennast. Kuidas sealt vesi kätte saadakse?

32. Kas teie külas on jäänud põhjavee languse tõttu kaeve kuivaks? Kas on reostatud kõlbmatu veega kaevusid?

33. Millised kaevud eelkõige kannatavad reostuse ja kuivaksjäämise käes?

Palun märkige üles rahvapäraseid ütlusi, vanasõnu või kõnekäände kaevu, selle ehita¬mise ja kaevusse suhtumise kohta.

Koostaja HEIKI PÄRDI